**HEA EESKUJU**

**JANNO OIDEKIVI**

Tallinna Täiskasvanute Gümnaasium

Janno elu ei ole olnud lust ja lillepidu. Ta ei olnud saanud täisealisekski, kui kaotas oma ema. Seni oli ta koolis olnud suhteliselt tubli õpilane, kuid peale ema surma, kes kasvatas teda ja tema kaht venda üksinda, tuli üle võtta kohustused elu ja majapidamise ees. Ühele vaevalt kaheksateistkümneaastasele ei olnud see kerge koorem. Ta oli sunnitud kooli pooleli jätma ning leidma tööotsi, millega endal ja majapidamisel hinge sees hoida. Samas vaatamata elu õppetundidele on ta end korralikult kokku võtnud, läbinud edukalt ajateenistuse, rajanud ilusa kodu oma kõige kallimaga ning naasnud õpingute juurde, et kunagi olla nimeka ehitusfirma tegevjuht. Janno on suurepärane näide sellest, kuidas vaatamata kohatistele raskustele on võimalik järgneda oma unistustele. Tal on hea süda ja lahtised käed, Praegu töötab Janno puurimistöödega seotud firmas ning vastutab muuhulgas selle eest, et tänu tema abile saavad valmis näiteks kaubanduskeskus T1 Mall of Tallinn ja Lihula päästekomando uus garaaž.

Janno õpib Tallinna Täiskasvanute Gümnaasiumi 10. klassis ja teeb seda hästi. Ta on nelja-viieline ning vaatamata olematule vene keele oskusele pusib püüdlikult ka selle aine omandamisega. Sest Janno teab, et keeled on elus hädavajalikud. Janno ei ole päästnud korduvalt maailma või loonud uusi seniseid maailmakorralduse põhiseisukohti ümberlükkavaid teooriaid. Millega ta siis tegeleb? Ta on leidnud oma keskme, mõtestanud oma eesmärgi ja sihid elus. Oleks olnud lihtne elada vaid päev korraga ja keskenduda sellele, mida päev toob. Põhiharidusega igapäevaselt funktsioneerivaid inimesi on Eestis tuhandeid, kuid Janno soovib enamat ja teostab end sihikindlalt selle nimel. Igapäevaselt tõttab ta hommikuti tööle, et aidata kaasa Eesti majanduse arengule ning iga teisipäeva ja neljapäeva õhtul arendab ta iseennast, et olla parem ise, perekonnaliige ning sõber. Kunagi soovib ta naida oma armsa elukaaslasega ning luua suur pere. Noorsand Oidekivi tubli saavutus oli edukas ajateenistuse läbimine Tapal staabi- ja sidepataljonis, mille tulemusel pälvis kaprali auastme.

Ta on olemas oma inimestele. Märkimist väärivad tema väikesed teod, millega ta aitab oma lähikondseid. Näiteks on ta võtnud erilise hoole alla oma tulevase ämma. Naisel on liikumisraskused, niisiis külastab Janno teda nii tihti, kui võimalik, ning varustab teda näiteks joogiveega kaevust või küttepuudega tuppa. Tegelikult olgu abivajadus nuur või väike, tema lahke meel ja hell süda ei luba iial öelda ei ning see ongi see, mis loeb - jaga inimesega oma aega. Ole tema päralt. Aeg on meie ajastu väärtuslikeim valuuta.

Samuti on Janno liikumis- ja matkahuviline, kes nüüd rakendab oma ajateenistuses omandatud metsaoskusi selleks, et neid edasi anda. Umbes kord kuus saab ta pere ja sõpradega kokku ning läheb loodusesse. Iga kord on metsaretkel oma teema ja eesmärk. Siin on Janno hetk jagada hädavajalikke teadmisi laiemaltki. Kuidas käituda, kui oled metsa eksinud? Kuidas elada üle öö metsas? Milline on sobilik riietus loodusesse minnes või mida oleks mõistlik kaasa võtta? Janno teab. Ja õpetab seda teistelegi.

Janno ei ole allaandja tüüp. Ta seab omale eesmärgi ning rühib sihikindlalt selle poole. Tema motiveeritus on kadestamisväärne. Ta on suutnud luua pere, traditsioonid ja eesmärgi elus. Janno on ehe näide sarnase elukogemusega noortele, et kunagi ei ole liiga hilja võtta end kokku ja saavutada see, mis ehk elu keerdkäikudes võib kaotsi minna. Janno on suurepärane näide noorest inimesest, kes vaatamata eluraskustele tõuseb jalule ja pürib tõeliste väärtuste poole elus.

HEA EESKUJU ESITAJA

Maili Vaarpu